Bujumbura

**Bujumbura** (fonetski **Bužumbura**) je glavni i najveći grad Burundija, na obali jezera Tanganjike.
 
## Geografija
Bužumbura se prostire na površini 86.54 od km², uz obale jezera Tanganjike na zapadu Burundija. Teren grada je ravnica, koja se blago uzdiže od zapada i obale Tanjganjike, gdje je nadmorska visina 774 m, prema istoku i obroncima masiva Mumirva, gdje je nadmorska visina 1000 m. Prema posljednjem popisu stanovništva iz 1990. grad je imao 235.440 stanovnika. U ovo doba Bužumbura je bila podjeljena na 9 zona, a danas je podjeljena na 13 općina. Na temelju najnovijih podataka dobivenih od općina Bužumbura danas ima 550.000 stanovnika.

## Klima
Bužumbura ima tropsku savansku klimu po Köppenovoj klasifikaciji klime, s kišnom i sušnom sezonom. Sezona kiša traje od oktobra do aprila, a ostalih pet mjeseci je suho. Unatoč tome što se nalazi blizu ekvatora, u Bužumburi nije tako vruće zbog nadmorske visine na kojoj se nalazi. Temperaturne oscilacije su vrlo male i kreću se od 19 °C do 29&nbsp;°C.

## Historija

Grad su osnovali Nijemci 1897. pod nazivom **Usumbura**, kao vojnički i administrativni centar tog dijela njihove kolonije Njemačke Istočne Afrike. Grad je dugo bio karakterističan po razdvojenosti na dva dijela, evropski (zapadnjački) i domorodački (orijentalni), a takav je ostao sve do početka Prvog svjetskog rata dok je bio po njemačkom upravom. Od 1918. napravljena je carinska unija između Ruande-Urundi i Belgijskog Konga s Usumburom kao političkom i ekonomskom prijestolnicom. U grad su se naselili brojni azijski i grčki trgovci, a tada su izgrađeni i novi gradski kvartovi za smještaj novih stanovnika.

Nakon Prvog svjetskog rata Usumbura je postao glavni grad mandatnog područja Lige naroda Ruanda-Urundi koje je dato Belgiji na upravljanje. Belgijanci su kod tadašnjeg sela Bujenzi 1938. izgradili dva potpuno nova kvarta namijenjena za svoju administraciju, u kojoj su oni živjeli potpuno odvojeni od lokalnog stanovništva. Nakon što je Ruanda postala nezavisna 1962. ime grada je promijenjeno iz Usumbura u Bužumbura. Od samog stjecanja nezavisnosti Bužumbura je poprište čestih sukoba između dvije najveće etničke skupine u gradu i zemlji, Hutua i Tutsija, sve je to kulminiralo pravim građanskim ratom 1990-ih i početkom 21. vijeka, koji se vodio između raznih milicija Hutua i burundijske vojske u kojoj su dominirali Tutsiji. Iz tog rata Bužumbura je izašla prilično razorena i još siromašnija, tako da se danas teško opravlja od tih posljedica.

## Znamenitosti

Historijski centar grada je građen u kolonijalnom stilu 19. vijeka, najveća atrakcija je njegova pitoreskna tržnica, velika džamija i katedrala koja je sjedište nadbiskupije. Bužumbura ima dva interesantna muzeja, geološki i etnografski, te atraktivni novi stadion. Pored grada nalazi se Nacionalni park Rusizi i Spomenik Livingstonu i Stanleyu kod Mugere.

## Privreda, transport i školstvo
Okolica Bužumburua je bogat poljoprivredni kraj u kom se uzgaja puno banana, manioka, graha, kukuruza, pšenice i pamuka.
Bužumburu ima tvornice tekstila, kože, papira, kemikalija i prehrambenih proizvoda.

Grad je i glavna luka zemlje na jezeru Tanganjiki, preko koje se odvija većina izvoza i uvoza iz zemlje, najviše preko luke Kigoma u Tanzaniji i nešto manje preko Kalemija u Kongu. Grad ima i međunarodni aerodrom (IATA kod: BJM, ICAO kod: HBBA) sjeverozapadno od grada.
 
Univerzitet Burundi osnovan 1960. i Centar Burundske civilizacije su dvije najvažnije obrazovno-kulturne institucije u gradu.

## Reference

## Vanjske veze

* Službene stranice grada 
* ''Bujumbura'' na portalu Encyclopædia Britannica